ከ2 ቢሊዮን ብር በላይ ወጪ መንገዶችን ለመገንባት የሚያስችል ስምምነት ተፈረመ
 የደሴ – ኩታበር – ተንታ መገንጠያና የኦሞ ኩራዝ ስኳር ፋብሪካ ቁጥር ሁለት እና ሶስት መገንጠያ 121 ነጥብ 5 ኪሎ ሜትር የሚሸፍኑ መንገዶችን ከ2 ቢሊዮን ብር በላይ ለመገንባት የሚያስችል ስምምነት ተፈረመ፡፡ የደሴ-ኩታበር ተንታ መገንጠያና በደቡብ ክልል የኦሞ ኩራዝ ስኳር ፋብሪካ ቁጥር ሁለትና ሶስት መገንጠያ መንገዶችን ደረጃ ለማሻሻል ባለሥልጣኑ ከቻይናዎቹ ቻይና ፈርስት ሃይ ዌይ ኢንጂነሪንግና ሲኖ ሀይድሮ ኮርፖሬሽን ኩባንያዎች ጋር ስምምነት ተፈራርሟል፡፡ስምምነቱን የባለስልጣኑ ዋና ዳይሬክተር አቶ ዛይድ ወልደገብርኤል ከቻይና ፈርስት ሃይ ዌይ ኢንጂነሪንግ ሥራ አስኪያጅ ሚስተር ዊ ኪያጊዩ እና ከሲኖ ሀይድሮ ኮርፖሬሽን ሥራ አስኪያጅ ሚስተር ቲያን ሆንጊዩን ጋር ተፈራርመዋል፡፡ከደሴ – ኩታበር – ተንታ መገንጠያ መንገድ 67 ነጥብ 5 ኪሎ ሜትር የሚሸፍን ሲሆን ከዚህ በፊት የጠጠር መንገድ የነበረ በመሆኑ የመንገዱ በአዲስ መንገድ መገንባቱ ሰሜንና ደቡብ ወሎ ዞኖችን በተለይ ወገል ጤናና ተንታን፣ ከግሸን መገንጠያ ጀምሮ ሌሎች በመስመሩ የሚገኙ ከተሞችን በማስተሳሰር በአካባቢው ይታይ የነበረውን የመንገድ ችግር በመፍታት ረገድ ትልቅ አስተዋጽኦ እንደሚኖረው አቶ ዛይድ ተናግረዋል። ለግንባታው የሚያስፈልገው 1 ቢሊዮን 545 ሚሊዮን 557 ሺህ 747 ብር ወጪ በኢትዮጵያ መንግስትና በኩዌት ፈንድ እንደሚሸፈን ተገልጿል። መንገዱ የመንገድ ትከሻን ጨምሮ 10 ሜትር ስፋት ኖሮት የውሀ መፋሰሻዎች፣ ሶስት ዋና ዋና ድልድዮችና ሌሎች ስትራክቸር ስራዎች በአዲስ መልክ መገንባት የፕሮጀክቱ አካል ሲሆን ግንባታው ከአንድ ወር በኋላ ተጀምሮ በሰላሳ አራት ወራት ጊዜ ውስጥ እንደሚጠናቀቅ ይጠበቃል። በተጨማሪም በደቡብ ክልል በደቡብ ኦሞ ዞን የሚገኘው የኦሞ ኩራዝ ስኳር ፋብሪካ ቁጥር ሁለትና ሶስት አዲስ መገንጠያ 54 ኪሎ ሜትር መንገድ ግንባታ ደረጃውን በጠበቀ ጠጠር መንገድ የሚገነባ ሲሆን በሲኖ ሃይድሮ ኮርፖሬሽን ኩባንያ እንደሚከናወንም የባለስልጣኑ የኮሙኒኬሽን ዳይሬክተር አቶ ሳምሶን ወንድሙ ገልጸዋል። ፋብሪካዎቹ በቀጣይ ዓመት ምርት ስለሚጀምሩ የምርት ማጓጓዣ መሰረተ ልማት አስፈላጊ በመሆኑ በኦሞ ወንዝ ላይ እስከ 200 ሜትር ርዝመት ያለው ድልድይ ግንባታ ስራን ጨምሮ የሶስት ድልድዮች ግንባታ፣ የውሃ መፋሰሻዎችና ሌሎች የስትራክቸር ስራዎች በ459 ሚሊዮን 460 ሺህ 272 ብር ካፒታል ወጪ እንደሚጠይቅ ዳይሬክተሩ ተናግረዋል። የግንባታው ወጪ ሙሉ በሙሉ በኢትዮጵያ መንግስት የሚሸፈን ሲሆን የፋብሪካዎቹ መንገድ መሰራት ከኦሞ ወንዝ ወዲህና ወዲያ ለዘመናት በመንገድ እጦት ምክንያት ተራርቀው የቆዩትን የአካባቢውን ህዝቦች እርስ በርስ በማስተሳሰር ረገድ ጉልህ አስተዋጽኦ ይኖረዋል።በተጨማሪም በአሁኑ ሰዓት እየተገነቡ ያሉትን ጨምሮ በቀጣይ ለሚገነቡ ከሰባት በላይ የሚሆኑ የኦሞ ኩራዝ ስኳር ልማት ፕሮጀክቶችን ለማስተሳሰርና የኦሞ ወንዝን ተከትሎ ለሚፈጠሩ ትልልቅ የመስኖና ሌሎች የልማት ስራዎችን ከማቀላጥፍ በተጨማሪ የአካባቢውን ማህበረሰብ ህይወት እንዲሻሻል በእጅጉ እንደሚረዳም የኢዜአ ዘገባ ያስረዳል።